钦定古今图书集成/明伦汇编/官常典/第650卷 > 徐养心
## 钦定古今图书集成/明伦汇编/官常典/第650卷 > 徐养心

按《太平府志》：“养心，字无所，号松涛，湖广江陵人。崇祯
六年，由进士知当涂县。廉明慈惠，以兴利除害为己
任。乙亥，流寇屠和阳，难民数千聚江干，无舟，不获东
渡。贼且近，号呼为赴水计。养心望见曰：‘邻民犹吾民’。
亟命船数十尽渡之。时姑孰无备，众心危殆，养心沿
江夜张炬，炮声不绝，作进剿势。贼疑惧，退不敢，一苇”
窥江左者，养心力也。性警敏，人无疏逖，遇目即不忘。
有于初任时犯科者，逃五年矣。及养心任满，冀可幸
免。偶于市，值养心，亟趋避，养心舆上见之，曰：“彼非前
犯某事者耶？”执之讯服。分《癸酉南闱》，得人称盛。